b'\n_START_ARTICLE_\nJanez Gosar (mlaj\xc5\xa1i)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini podobarja Janeza Gosarja in gospodinje Marije Gosar rojene Jegli\xc4\x8d. Podobarstva se je u\xc4\x8dil v o\xc4\x8detovi delavnici. Skupaj sta opravila ve\xc4\x8d podobarskih del po cerkvah na Gorenjskem. Kasneje je delal sam. Po nesre\xc4\x8di, ki ga je doletela v istrskem Barbanu se je naselil v Gorici, kjer je nameraval poleg delavnice ustanoviti tudi \xc5\xa1olo za podobarje. V Gorici je ustvarjal predvsem podobe za naro\xc4\x8dnike iz slovenskega dela gori\xc5\xa1ke de\xc5\xbeele. Med drugimi je poslikal: za cerkev v Placuti (sedaj ital. Montesanto-Piazutta) je naslikal stropno podobo sv. Dru\xc5\xbeine, za cerkev v \xc5\xa0teverjanu dve podobi (sv. Florjan, sv. Ur\xc5\xa1ula), za cerkev v \xc4\x8cepovanu sv. Janeza Krstnika, za cerkev v Kalu nad Kobaridom kri\xc5\xbeev pot, za cerkev v Kobaridu sv. Fran\xc4\x8di\xc5\xa1ka, istega svetnika in kri\xc5\xbeev pot je naslikal v Podgori (sedaj Piedimonte del Calvario), sv. Roka je narisal za cerkev v \xc5\xa0empasu. Ustvarjal je tudi v Istri. Med drugimi je poslikal fran\xc4\x8di\xc5\xa1kanski samostan v Pazinu. Iz Gorice se je leta 1895 preselil v Celje, kasneje pa v Zdru\xc5\xbeene dr\xc5\xbeave Amerike.'